A tous ceulx qui ces présentes lettres verront, Albert, par la permission divine humble abbé du monastère de Vézelay ou diocèse d’Ostun, subject sans moyen à l’église de Rome, salut en Nostre Seigneur. Comme certain procez, et cas de saisine et de nouvelleté fut pieça mue et pendante pardevant monseigneur le bailly d’Aucerre, juge commis de par le roy entre frère Pierre Doroer, religieux du monastère de Molesmes ou diocèse de Langres, prieur du prieuré de Sainct-Gervais les Aucerre, à cause de sondict prieuré demandeur et complaignant oudit cas de nouvelleté d’une part, et révérend père en Dieu monseigneur Pierre, par la misération divine, evesque d’Aucerre, à cause de sondict eveschié, deffendeur et opposant oudit cas d’aultre part. Sur ce que ledict complaignant disoit et proposoit que lui et tous aultres religieux non ayans administration et cures d’ames selon droict, sont exempts de la loy diocesaine de tous esvesques, tant de procurations comme de tous subsides caritatifs, afin qu’ils ayent plus grant franchise et liberté de prier Dieu, disoit iceluy demandeur qu’il est religieux expressement profé dud. monastère de Molesme, duquel monastère dépend led. prieuré de S. Gervais comme membre d’iceluy, et que l’an de grâce M C et XXXXII feu de bonne mémoire Hugues, evesque d’Aucerre, prédécesseur dudit opposant, du consentement de son chapistre, pour aucunes causes justes et raisonnables contenues et déclarées en ses lettres-patentes sur ce faites expressement, a exempté perpétuellement ledict prieuré de toutes procurations et exaction des evesques, doyen et archidiacres d’Aucerre; disoit que à ces lettres et moyens iceluy demandeur estoit et est en bonne possession et saisine, que ledict opposant que quelquonques aultre prélat seculier n’ont aucun droict de visitation et procuration oudict prieuré; et possession et saisine que iceluy opposant, pour son premier et joyeux advenement oudict eveschié d’Aucerre, ou pour les aultres affaires dépendans de ladite loy diocésaine, ne peut et ne doit tauxer et imposer ledict demandeur à quelque taux part ou portion d’impost d’aucun subside caritatif par luy mis sus, et ordonné à ses autres subgets séculiers, en possession et saisine que ledict deffendeur ne puet et ne doibt faire escrire ledit demandeur où roole où sont escripts ses aultres subgets séculiers, ne iceluy demandeur contraindre soubz peine d’excommuniement ou aultre censure d’église à payer audict deffendeur la somme tauxée et imposée par luy ou ses officiers pour ledict subside caritatif; en possession et saisine que se ledict deffendeur le faisoit contraire de faire tout reparer et annuller et remettre au premier estat et deu; disoit que sesdites possessions et saisines, tant par luy que par ses prédécesseurs, prieurs de Saint-Gervais, il a joy paisiblement au veu et sceu dudict deffendeur et de ses prédécesseurs evesques d’Aucerre, par tel et si long temps qu’il n’est memoire du contraire, et qui doibt souffrir à bonne possession acquérir, garder et retenir, et mesmement par les derniers ans et exploits; disoit que ce nonobstant ledit deffendeur, depuis an et jour en ça, en regart au commencement dudit procez avoit visité ledict prieuré de Saint-Gervais, et que pour ladite visitation il luy demandoit sa procuration pour ce due et accoustumée d’estre payée, et avant que ce qu’il lui payast le taux et impost à lui imposé pour ledict subside caritatif; et pour estre payé desdites procuration et subside il avoit fait admonester sous peine d’excommuniement ledit demandeur; et pour ce iceluy demandeur avoit dudict bailly d’Aucerre obtenu certaines lettres de complainte en cas de nouvelleté, pour lesquelles veoir ramener à faict et exécuter avoit fait adjourner ledict deffendeur à certain jour et pardevant led. bailly; à l’exécution desquelles ledict deffendeur s’opposa, et pour dire les causes de son opposition jour certain lui fut assigné pardevant ledict bailly: auquel jour ledict demandeur fit sa demande en effect contenant ce que dit est tendant et concluant qu’à bonne et juste cause il se fust faict maintenir et garder en sesdites possessions et saisines, et que à tort et sans cause ledit opposant se fut opposé au contraire, et que la main du roy mise en choses contentieuses pour le débat des parties fût levée au prouffit dudict demandeur, et ledict opposant condamné en les dépens. De la partie dudict deffendeur et opposant fust dit et proposé au contraire qu’il a la cure et gouvernement de toutes les églises et monastères, et, de tous les gens d’église, séculiers et réguliers situez et demourans en la ville et diocèse d’Aucerre; et en ce il est fondé du droit commun, et que à ce tiltre il est en possession et saisine que ledict demandeur et ses successeurs oudict prieuré de Saint-Gervais sont subgets audit deffendeur et à sa jurisdiction espéciale, et luy puet et doibt corriger et amander quant le cas y eschiet; en possession et saisine que ledit demandeur et ses prédécesseurs oudit prieuré ne sont aucunement exemps dudit opposant ne de sadite jurisdiction espéciale, en possession et saisine de visiter et povoir visiter ledict demandeur et sondict prieuré toutes et quantes fois que le cas le requiert et il est expédient, au moins une fois l’an, et de luy demander la procuration raisonnable annexée à ladite visitation et due et accoustumée d’estre payé pour icelle, comme de ses aultres subgets, en possession et saisine que ledit deffendeur ou quelconque autre evesque d’Aucerre, à cause de son premier et joyeux avénement et entrée faite ouditeveschié, ou pour aultre cause juste et raisonnable, puet et lui doist, du consentement de sesdits subjetz, requérir de et sur iceulx tauxer et lever aucun subside caritatif, ouquel subside ledit demandeur à cause dudit prieuré est contribuable comme les autres subjetz dudict deffendeur; en possession et saisine que ledict deffendeur puet contraindre ou faire contraindre ledit demandeur à payer son taux et ou impost dudict subside par la censure de l’Eglise aultrement, duement, et desdites possessions. Disoit ledict deffendeur qu’il en avoit joy et usé tant par luy comme par ses prédécesseurs et evesques d’Aucerre, par tel et si longtemps qu’il n’est mémoire du contraire, au moins par tel temps qu’il doibt souffire et souffit pour acquérir vraye possession, icelle garder et retenir, et par les derniers ans et exploits au veu et sceu du demandeur; disoit que ce nonobstant, ledict demandeur avoit obtenues certaines lettres contenant complainte en matière de nouvelleté, par vertu desquelles il s’est faict maintenir et garder en possession et saisine dudict deffendeur en icelle, le troublant à tort, sans cause, indeuement et de nouvel; à l’exécution desquelles ledict deffendeur s’est deuement opposé; et pour dire les causes de son opposition, jour lui a esté assigné pardevant ledit bailly d’Aucerre, pardevant lequel il opposa en effect ce que dit est, tendant et concluant afin que ledict demandeur mal et indeuement se fust complaint et que à bonne et juste cause ledict deffendeur se fust opposé; que la main du roy mise en choses contentieuses pour le débat desdites parties fust et soit levée au proffict d’iceluy deffendeur avecque tout pertinent en matière de nouvelleté; et en cas de délai requéroit la recréance avecque condamnation de despens. Lesquelles parties oyes, ledict bailly les appointa en faictz contraires et en enqueste; laquelle enqueste a esté faite, parfaite et rapportée, reproches de tesmoings et contredits de lettres baillées d’un costé et d’aultre, scellées, parties ont conclu en cause, et aprez en renonçant à toutes enquestes lors à faire ont consenti que ledit bailly, appelé avec luy maistre Joceaume Courjarret licencié ez loix, pour ledit deffendeur; et Jehannin Odenaux pour ledit demandeur, sans aultre traict ou figure de procez, avecque aultres sages non suspectz ausdites parties se mestier estoit, décédast et déterminast ledit procez. Et avecque ce lesdites parties ont consenti que lesdits bailly, Joceaume et Odeneaux tauxeroient et porroient modérer les despens dudit procez qui s’adjugeroient à l’une desdites parties sans ce qu’il fust licite à la partie condamnée d’appeler du jugement dudict bailly en principal ne en dépens; comme ces choses plus à plain sont contenues et déclarées ou procez dud. bailly sur ce fait. Et aprez ledit procez estant encore entier et à décider, icelles parties, de leur volenté d’iceluy procez, tant petitoire comme au possessoire, se sont condescendues et ont compromis en et sur nous comme arbitre arbitrateur et amiable compositeur, comme il appert par lettres sur ce faites et passées soubz le scel de la prévosté d’Aucerre, desquelles la teneur s’ensuit. A tous ceulx qui ces présentes lettres verront, Germain Trouvé lainsnel, licencié en loix, et Jehan Regnier le jeune, garde du scel du roy nostre sire en la prevosté d’Aucerre, salut. Sçavoir faisons que pardevant Germain de Coiffy, clerc, tabellion juré en la cour de ladite prévosté, furent présens en leurs personnes révérend père en Dieu monseigneur Pierre evesque d’Aucerre, pour luy d’une part, et religieuse et honneste personne frere Pierre Doroer, prieur de Saint-Gervais les Aucerre d’aultre part; disant lesdites parties que comme certain procez, debaz et discort se fust meu pardevant monsieur le bailly d’Aucerre à son siége d’Aucerre, en cas possessoire de saisine et de nouvelleté, entre ledit prieur complaignant et demandeur, et ledict révérend opposant et deffendeur, ouquel procez tant et si avant fust et eust esté procédé que icelles parties furent appointées en faiz contraires et en enquestes et les enquestes faites et parfaites... voulurent et consentirent que de tous lesdits procez tant en principal comme en despens et ains ce de la manière pétitoire touchant ledit procez dont encore n’est meu procez, monseigneur Albert de la Chasse, abbé de Vézelay, pour ce par lesdites parties pris et esleu, puisse déterminer, ordonner, sententier et appointer à sa plaine volenté, ordre du droict gardée et non gardée et à iceluy du tout s’en soubmirent, rapportèrent et condescendirent, et que de sondict ordonnance et appointement ne puisse estre appellé et réclamé. Présens ad ce et par lesdits jurez appelez en tesmoignage messire Pierre Luzurier prieur d’Anglos, et Philebert de la Croix, grant prieur de Vézelay et plusieurs autres. En tesmoing de laquelle chose nous, à la relation dudit juré, avons scellé ces présentes lettres dudit scel. Donné le trente et pénultieme jour de janvier, l’an de grace mil quatre cens cinquante et trois; ainsi signé Germain Coiffy. Sçavoir faisons que veu lesdits procez et la puissance à nous donnée oudit compromis, nous avons dit, sententié et jugé, disons et prononçons par nostre sentence arbitrale que ledit demandeur demourra subjetz dudit deffendeur selon la forme et manière que luy et ses prédécesseurs ont accoustumé estre, et le porra chacun an visiter, se bon luy semble, comme ses autres subjets, excepté que ledit demandeur ne ses successeurs oudit prioré ne seront tenus de payer audit deffendeur ne à ses successeurs evesques d’Aucerre aucun droict de procuration; et au surplus disons que ledit demandeur et sesdits successeurs ont esté et seront imposables et contribuables au subside caritatif de la joyeuse venue d’iceluy deffendeur et de sesdits successeurs, et aultres subsides caritatifs deuement demandez par ledict deffendeur et sesdits successeurs, et octroyez par ses subjets, toutes et quantes fois que le cas y escheoira. Et avecque ce disons que ledit demandeur pour toutes choses que ledit deffendeur luy demandoit, payera la somme de cent sols tournois; c’est-à-sçavoir la moitié à la feste Saint-Remy prochain venant, et l’autre moitié à la Purification Nostre-Dame aprez, prochain venant; et parmy ce demorra quitte ledit demandeur envers iceluy deffendeur du subside caritatif octroyé audit deffendeur par sesdits subjets, à quoy ledict demandeur avoit esté imposé; laquelle nostre sentence icelles parties ont expressement approuvée. En tesmoing de ce nous avons fait sceller ces présentes lettres de nostre scel et signer et subscrire du seing du notaire apostolique et publique cy-dessus soubscriptz. Donné à Aucerre le vingt-sixième jour du moys de juin, l’an mil quatre cens cinquante et quatre, présens avecques lesdites parties messire Philbert de la Croix, prieur de nostredit monastère de Vézelay, messire Jehan Duchamp, chanoine et scelleur d’Aucerre, maistre Pierre Desportes bachelier en loix, archiprestre d’Aucerre, et Jehan de Baulmes nostre serviteur.